Անդրեյ Ռեմնյով

Անդրեյ Ռեմնյով (, ), ռուս նկարիչ։

Կենսագրություն 
Ծնվել է բժիշկների ընտանիքում։ 1983 թվականին ավարտել է 1905 թվականի հիշատակի մոսկովյան պետական ակադեմիական գեղարվեստական ուսումնարանը։ Մոսկվայի գեղարվեստական ինստիտուտի շրջանավարտ է (Կ. Տուտեվոլի և Ե. Մաքսիմովի արվեստանոց), որտեղ առաջիններից մեկն է եղել, որ դիպլոմային աշխատանք է նկարել եկեղեցական թեմատիկայով։ 1996 թվականին Անդրոնիկով վանքում սրբանկարիչ Օ. Վյաչեսլավի ղեկավարությամբ սկսել է սրբանկարչության 8-ամյա ուսումնառությունը։ Կրոնական թեմատիկայով նկարելը չի թողել 2000-2010-ական թվականներին ևս։

Նկարչի անհատական ցուցահանդեսներն անցկացվել են Մոսկվայում, Ռյազանում, Դմիտրովում, Հաագայում, Տրենտոնում, այլ քաղաքներում։

Միջազգային երիտասարդական «Ռուսական գարուն» փառատոնի պլեների գեղարվեստական ղեկավարն է և ժյուրիի անդամ (Բավարիա, 2012, Բարսելոնա, 2013, Փարիզ, 2014)։ Դասավանդում է Մոսկվայի գեղարվեստական ինստիտուտում։ Մշակույթի և արվեստի միջազգային ակադեմիայի պատվավոր թղթակից-անդամ է։

Ռեմնյովի` ռուսական մոտիվների վերամշակման վրա հիմնված կերպարները ոգեշնչել են օտար դիզայներներին. իսպանական «Delposo» նորաձության տան 2015 թվականի աշուն-ձմեռ հավաքածուն ստեղծվել է Ռեմնյովի աշխատանքների ազդեցությամբ, իսկ «Vivetta» իտալական նորաձևության տան 2018 թվականի գարուն-ամառ հավաքածուն ստեղծվել է նկարչի հետ համագործակցությամբ։ Դիզայներ Ալյոնա Ահմադուլինան, Ռեմնյովից թույլտվություն չստանալով, պետերբուրգյան The Repa ռեստորանի պատերի նկարազարդման համար նկարչից մոտիվներ է վերցրել, գործը, սակայն, դատարան չի հասել։

Բնութագրում 
Նկարչի տեխնիկան, իր խոսքով, հիմված է հին ռուսական սրբանկարների, 18-րդ դարի ռուսական գեղանկարչության, «Արվեստի աշխարհի» կոմպոզիցիաների և ռուսական կոնստրուկտիվիզմի համադրության վրա։ Արվեստագետ Եվգենի Շտայները նրան բնութագրում է իբրև կարնացիա նկարել կարողացող ժամանակակից հազվագյուտ նկարիչներից մեկը։ Նկարելու համար Ռեմնյովն օգտագործում է հին տեխնիկա, ձվի դեղնուցի հիմքով ինքն է պատրաստում բնական ներկեր։

Առավել մեծ ճանաչում են ձեռք բերել նկարչի այն աշխատանքները, որտեղ օգտագործվել են ռուսական գավառական կյանքի տեսողական մոտիվներ։

Ռեմնյովը որպես դիմանկարիչ հաճախ է աշխատում մասնավոր պատվիրատուների հետ։ Մասնավոր հավաքածուի մեջ պահվող նրա դիմանկարներից մեկը մասնակցել է Ռուսական թանգարանի «Ընտանեկան դիմանկար» ցուցահանդեսին (2014)։

Մատենագրություն
 Александр Шестимиров. «Андрей Ремнев». М., Белый город, 2006. ISBN 5-7793-0987-6

Ծանոթագրություններ

Արտաքին հղումներ 
 Պաշտոնական կայք
 Էջը Facebook սոցիալական կայքում

Ռուս նկարիչներ